**Dalības nosacījumi atlasei uz vēja elektrostaciju projektu pārdošanu AS “Latvenergo”**

AS "Latvenergo" koncerns ir viens no vadošajiem enerģētikas uzņēmumiem Baltijā, kas darbojas elektroenerģijas un siltumenerģijas ražošanas un tirdzniecības, dabasgāzes tirdzniecības un elektroenerģijas sadales pakalpojumu jomā. AS "Latvenergo" ir vairākkārt atzīts par vērtīgāko uzņēmumu Latvijā. Starptautiskā kredītreitingu aģentūra Moody's piešķīrusi AS "Latvenergo" investīciju līmeņa kredītreitingu - Baa2/stabils.

**Apzīmējumi**

*AS “Latvenergo”* - akciju sabiedrība "Latvenergo", reģistrācijas numurs 40003032949.

*Pieteikums* - šo dalības nosacījumu Pielikumā Nr.1 esošā forma un Projekta vizualizācija, kas ietver elektrostaciju un elektroenerģijas pārvadei nepieciešamo būvju un inženiertīklu izvietojumu dabā, kas apliecina Pretendenta interesi par Projekta iespējamu atsavināšanu AS “Latvenergo”.

*Pretendents* - juridiskā persona, kurai ir apbūves tiesības vai īpašumā esošs nekustamais īpašums, uz kura ieplānots uzbūvēt vai jau ir uzbūvētas vēja elektrostacijas, vēja parks vai hibrīda elektrostacijas.

*Projekts* - vienots dokumentācijas kopums biznesa projektam, kas nodrošina plānotu vai esošu vēja elektrostaciju vai vēja parka attīstīšanu, ietverot ekspluatācijai un elektroenerģijas pārvadei nepieciešamās būves un inženiertīklus.

*PwC* - PricewaterhouseCoopers SIA, reģistrācijas numurs 40003142793

*Hibrīda elektrostacija* - saules un vēja elektrostacija.

**Mērķis**

1 AS "Latvenergo" mērķis ir iegādāties 100% kapitālsabiedrības kapitāla daļas uzņēmumā, kas īsteno vēja elektrostaciju vai hibrīda elektrostaciju Projektu izstrādi, būvniecību vai ekspluatāciju. Lai nonāktu līdz darījumu sarunu posmam, AS "Latvenergo" veic projektu atlases procedūru, identificējot atjaunīgo vēja elektrostaciju Projektus, kurus to īpašnieki vai attīstītāji būtu ieinteresēti pārdot AS “Latvenergo”.

Lai nodrošinātu atlases procedūras koordinēšanu un administrēšanu, atlases procedūru ir uzticēts organizēt PwC komandai.

**Pieteikšanās un atlases procedūra**

2 Informācija par pieteikšanos atlases procedūrai ir pieejama AS “Latvenergo” mājaslapā [www.latvenergo.lv](http://www.latvenergo.lv) un PwC mājaslapā [www.pwc.lv](http://www.pwc.lv).

3 Pretendenti var uzdot jautājumus par Pieteikumu iesniegšanu un atlases procedūru, sazinoties ar PwC pārstāvi Robertu Bērziņu, tālruņa nr. +371 67094400, e-pasts: roberts.berzins@pwc.com . Informācija par sniegtajiem skaidrojumiem, kas var ietekmēt Pieteikumu sagatavošanu, tiks publiskota nosacījumu 2.punktā norādītajās vietnēs.

4 Pretendenti savus Pieteikumus atlases procedūrai var iesniegt līdz 2023.gada 31.jūlijam, nosūtot (1) aizpildītu Pielikumā Nr.1 Pieteikuma formu un (2) Projekta vizualizāciju, kas ietver elektrostaciju un elektroenerģijas pārvadei nepieciešamo būvju un inženiertīklu izvietojumu dabā, uz lv\_pwc.riga@pwc.com, un tiem ir jābūt parakstītiem ar drošu elektronisko parakstu. Ja Pretendents īsteno vairāk par vienu Projektu, jo īpaši, ja to attīstības stadijas ir atšķirīgas, tas iesniedz Pieteikumu par katru Projektu atsevišķi, kuru būtu ieinteresēts pārdot AS “Latvenergo”.

5 Ja iesniegtā informācija satur komercnoslēpumu, Pretendents to identificē, iekrāsojot tekstu vai ciparus ar dzeltenu krāsu un sagatavo atsevišķu dokumenta versiju, kura nesatur komercnoslēpumu un var tikt izsniegta AS “Latvenergo”.

6 PwC var lūgt precizēt iesniegtajā Pieteikumā vai tam pievienotajos pielikumos norādīto informāciju, lai izvērtētu Projekta vai Pretendenta atbilstību šiem dalības nosacījumiem.

7 PwC paziņo Pretendentam par tā iekļaušanu vai neiekļaušanu nākamajā atlases procedūrā ne vēlāk kā desmit darba dienas pēc nosacījumu 4.punktā minētā termiņa beigām.

8 Atlases procesa rezultāts, ja Pretendents un tā Projekts tiek atzīts par atbilstošu dalības nosacījumiem un tiek uzaicināts uz tālākam darījuma pārrunām, nepiešķir tiesības vai solījumu, ka AS “Latvenergo” iegādāsies konkrēto Projektu, jo darījuma pārrunu norise un rezultāts būs abu pušu brīvprātīgs process.

9 Atlases procedūra balstās uz Pretendentu sniegto informāciju un apliecinājumiem. Taču, ja PwC, izvērtējot iesniegto Pieteikumu, vai nākamajā darījuma sarunu posmā AS “Latvenergo” vai PwC konstatē, ka Pretendenta iesniegtā informācija vai apliecinājumi ir maldinoši vai neatbilstoši, Pretendenta Pieteikums var tikt atzīts par neatbilstošu dalības nosacījumiem un Pretendents var tikt izslēgts no turpmākas dalības atlasē vai darījuma pārrunās.

10 PwC ir tiesības grozīt šos dalības nosacījumus vai pagarināt Pieteikumu iesniegšanas termiņu, par ko tiks paziņots šo dalības nosacījumu 2.punktā minētajās vietnēs.

11 AS “Latvenergo” ir tiesības pārtraukt vai izbeigt šo atlases procedūru bez rezultātu paziņošanas jebkurā laikā, par ko tiks paziņots šo dalības nosacījumu 2.punktā minētajās vietnēs.

**Kvalifikācijas prasības Pretendentiem un Projektiem**

12 Lai atzītu Pieteikumu par atbilstošu šiem dalības nosacījumiem Pretendentam ir jāapliecina, ka Pretendents vai tā Projekts atbilst visām zemāk minētajām prasībām.

13 Projektu paredzēts īstenot nekustamajā īpašumā, kas atrodas Latvijas Republikas teritorijā un nav paredzēts savai (personīgajam vai saimnieciskajam pašpatēriņam) lietošanai.

14 Projektā paredzēts veikt investīcijas kādā no šiem elektrostaciju veidiem:

 14.1 vēja elektrostacija ar kopējo minimālo ražošanas jaudu - 1MW;

 14.2 hibrīda elektrostacija ar kopējo minimālo ražošanas jaudu 1MW.

15 Par attiecīgo Projektu ir saņemta Ekonomikas ministrijas vai Klimata un Enerģētikas ministrijas atļauja par elektrostaciju uzstādīšanu.

16 Ja nepieciešams Projekta realizācijai, Pretendents ir noslēdzis līgumus ar citu nekustamo īpašumu īpašniekiem par Projekta izbūvei un ekspluatācijai nepieciešamās pieslēguma līnijas vai apakšstacijas izbūvi šajos nekustamajos īpašumos.

17 Pretendents vai persona, kura ir Pretendenta valdes vai padomes loceklis, pārstāvēttiesīgā persona, prokūrists vai persona, kura ir pilnvarota pārstāvēt Pretendentu darbībās, kas saistītas ar filiāli, ar tādu prokurora priekšrakstu par sodu vai tiesas spriedumu, kas stājies spēkā un kļuvis neapstrīdams un nepārsūdzams, nav atzīta par vainīgu un tai nav piemērots piespiedu ietekmēšanas līdzeklis par jebkuru no šādiem noziedzīgiem nodarījumiem:

17.1 noziedzīgas organizācijas izveidošanu, vadīšanu, iesaistīšanos tajā vai tās sastāvā ietilpstošā organizētā grupā vai citā noziedzīgā formējumā vai piedalīšanos šādas organizācijas izdarītos noziedzīgos nodarījumos,

17.2 kukuļņemšanu, kukuļdošanu, kukuļa piesavināšanos, starpniecību kukuļošanā, neatļautu piedalīšanos mantiskos darījumos, neatļautu labumu pieņemšanu, komerciālu uzpirkšanu, prettiesiska labuma pieprasīšanu, pieņemšanu vai došanu, tirgošanos ar ietekmi,

17.3 krāpšanu, piesavināšanos vai noziedzīgi iegūtu līdzekļu legalizēšanu,

17.4 terorismu, terorisma finansēšanu, teroristu grupas izveidi vai organizēšanu, ceļošanu terorisma nolūkā, terorisma attaisnošanu, aicinājumu uz terorismu, terorisma draudiem vai personas vervēšanu vai apmācīšanu terora aktu veikšanai,

17.5 cilvēku tirdzniecību,

17.6 izvairīšanos no nodokļu vai tiem pielīdzināto maksājumu samaksas.

18 Pretendentam vai personai, kura ir Pretendenta valdes vai padomes loceklis, pārstāvēttiesīgā persona, prokūrists vai persona, kura ir pilnvarota pārstāvēt Pretendentu darbībās, kas saistītas ar filiāli, patiesā labuma guvējs nav noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.

19 Pretendents nevar būt zemu nodokļu vai beznodokļu valstī vai teritorijā reģistrēta juridiskā persona vai personu apvienība. Pretendenta kapitāla daļu vai akciju īpašnieks vai turētājs, kuram pieder vairāk nekā 25 procentu no Pretendenta kapitāla daļām, nevar būt zemu nodokļu vai beznodokļu valstī vai teritorijā reģistrēta juridiskā persona vai personu apvienība.

20 Pretendentam nav nodokļu un valsts sociālās apdrošināšanas obligāto iemaksu parādi, kas kopsummā pārsniedz EUR 150.00

**Pieteikumu vērtēšana**

21 Pretendenta Pieteikumu vērtēšanu veic PwC, balstoties uz iesniegto un publiski pieejamo informāciju. Ja pretendenta Pieteikums par Projektu izpilda dalības nosacījumu 13.-20.punktos ietvertās kvalifikācijas prasības, tiek veikta Pieteikuma novērtēšana pēc iesniegtās informācijas par Projekta kritērijiem. PwC nav pienākuma sniegt informāciju Pretendentam par tā individuālā Pieteikuma novērtējumu, kuru izstrādājis ir PwC, balstoties uz tirgus praksi.

22 Pretendentu Pieteikumu vērtējums balstīsies uz visu iesniegto Projektu savstarpēju salīdzināšanu, ņemot vērā dažādus faktorus, kas var ietekmēt katra konkrētā Projekta ieguldījuma atdeves rādītājus. Tiks izvērtēti tādi kritēriji kā paredzētais un/vai esošais parka ekspluatācijā nodošanas datums, paredzētās kopējās projekta investīcijas, tai skaitā sagaidāmā pārdošanas cena, elektroenerģijas ģenerācijas produktivitāte un to ietekmējošie faktori, un citi ar AER Projektiem saistīti specifiski faktori atkarībā no katra Projekta attīstības stadijas un iesniegtās informācijas.

**Pielikumi**

1. Pieteikuma forma